**Ministru kabineta noteikumu projekta**

**“Ieroču, to munīcijas aprites nosacījumi un kārtība”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir saistīts ar Eiropas Parlamenta un Padomes 2017.gada 17.maija Direktīvas (ES) 2017/853 ar ko groza Padomes Direktīvu 91/477/EEK par ieroču iegādes un glabāšanas kontroli(turpmāk - Direktīva (ES) 2017/853) prasību pārņemšanu Latvijas nacionālajos normatīvajos aktos. Lai pārņemtu Direktīvas (ES) 2017/853 prasības Latvijas nacionālajos normatīvajos aktos, tika izstrādāts likumprojekts “Ieroču aprites likums” (Nr.1355/Lp12) (turpmāk – Ieroču aprites likums). Ieroču aprites likuma 32.panta trešā daļa, 33.panta ceturtā daļa, 35.panta astotā daļa, 37.panta otrā daļa, 38.panta otrā daļa, 40.panta trešā daļa, 41.panta trešā daļa, 42.panta septītā daļa, 43.panta otrā daļa un 44.pants paredz deleģējumu Ministru kabinetam noteikt iepriekš minētajos punktos paredzētos nosacījumus un kārtību.  Ievērojot minēto, tika izstrādāts Ministru kabineta noteikumu projekts “Ieroču, to munīcijas aprites nosacījumi un kārtība” (turpmāk - Projekts). |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Nepieciešams pārņemt Direktīvu (ES) 2017/853 ieroču, to munīcijas aprites nosacījumu un kārtības normatīvajā regulējumā, lai nodrošinātu ieroču aprites nosacījumu harmonizāciju ar citām Eiropas Savienības dalībvalstīm un Eiropas Ekonomikas Zonas valstīm. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Iepriekš šos jautājumus regulēja Ministru kabineta 2011.gada 27.decembra noteikumi Nr.1001 “Ieroču un munīcijas iegādāšanās, reģistrēšanas, uzskaites, glabāšanas, pārvadāšanas, pārsūtīšanas, nēsāšanas, realizēšanas un ieroču kolekciju glabāšanas noteikumi” (turpmāk – noteikumi Nr.1001), kas tika izdoti saskaņā ar [Ieroču un speciālo līdzekļu aprites likuma](https://likumi.lv/ta/id/221384-ierocu-un-specialo-lidzeklu-aprites-likums) [10.panta](https://likumi.lv/ta/id/221384-ierocu-un-specialo-lidzeklu-aprites-likums#p10) sesto daļu un [25.panta](https://likumi.lv/ta/id/221384-ierocu-un-specialo-lidzeklu-aprites-likums#p25) pirmo un trešo daļu.  2017.gada 17.maijā tika pieņemta Direktīva (ES) 2017/853, kas nacionālajos normatīvajos aktos jāpārņem līdz 2018.gada 14.septembrim. Lai pārņemtu Direktīvas (ES) 2017/853 prasības, tika izstrādāts Ieroču aprites likums (Nr.1355/Lp12).  Ievērojot to, ka ir pieņemts jauns Ieroču aprites likums, nepieciešams izdot jaunus Ministru kabineta noteikumus atbilstoši dotajam deleģējumam Ieroču aprites likumā, kas stāsies spēkā vienlaikus ar Ieroču aprites likumu.  Ieroču aprites likuma 32.panta trešā daļa paredz deleģējumu Ministru kabinetam noteikt prasības valsts, pašvaldību un privāto muzeju šaujamieroču, to būtisko sastāvdaļu un lielas enerģijas pneimatisko ieroču kolekcijas glabātavai un izstādes telpai.  Ieroču aprites likuma 33.panta ceturtā daļa paredz noteikt prasības fiziskās personas šaujamieroču, to būtisko sastāvdaļu un lielas enerģijas pneimatisko ieroču kolekcijas glabātavai, kā arī prasības šaujamieroču kolekcijas reģistra izveidei un uzturēšanai.  Ieroču aprites likuma 35.panta astotā daļa paredz noteikt nosacījumus un kārtību, kādā fiziskās personas iegādājas, reģistrē, glabā, pārvadā un pārsūta šaujamieroci, tā maināmās būtiskās sastāvdaļas, munīciju un lielas enerģijas pneimatisko ieroci.  Ieroču aprites likuma 37.panta otrā daļa paredz noteikt nosacījumus un kārtību, kādā fiziskās personas nodod šaujamieroci vai lielas enerģijas pneimatisko ieroci remontā.  Ieroču aprites likuma 38.panta otrā daļa paredz noteikt nosacījumus un kārtību, kādā fiziskās personas realizē šaujamieroci, tā maināmās būtiskās sastāvdaļas, kā arī lielas enerģijas pneimatisko ieroci un munīciju.  Ieroču aprites likuma 40.panta trešā daļa paredz noteikt nosacījumus un kārtību, kādā juridiskās personas iegādājas un reģistrē šaujamieroci, tā maināmās būtiskās sastāvdaļas, kā arī lielas enerģijas pneimatisko ieroci.  Ieroču aprites likuma 41.panta trešā daļa paredz noteikt nosacījumus un kārtību, kādā juridiskās personas pieņem glabāšanā, glabā, pārvadā un pārsūta šaujamieroci, tā maināmās būtiskās sastāvdaļas, munīciju un lielas enerģijas pneimatisko ieroci, kā arī prasības ieroču glabātavām.  Ieroču aprites likuma 42.panta septītā daļa paredz noteikt nosacījumus un kārtību, kādā juridiskās personas izsniedz fiziskajām personām ieročus, to sastāvdaļas un munīciju darba vajadzībām, sportam un medībām, profesionālajai darbībai kultūras jomā un vēstures notikumu atveidošanai.  Ieroču aprites likuma 43.panta otrā daļa paredz noteikt nosacījumus un kārtību, kādā juridiskās personas nodod šaujamieroci remontam.  Ieroču aprites likuma 44.pants paredz noteikt nosacījumus un kārtību, kādā juridiskās personas realizē šaujamieroci, tā maināmās būtiskās sastāvdaļas, munīciju un lielas enerģijas pneimatisko ieroci.  Ieroču aprites likuma 59 panta devītā daļa paredz noteikt nosacījumus un kārtību, kādā personas pārreģistrē saskaņā ar Komisijas 2015. gada 15. decembra īstenošanas regulu (ES) 2015/2403, ar ko izstrādā kopīgas pamatnostādnes par dezaktivēšanas standartiem un metodēm, lai nodrošinātu, ka dezaktivētie šaujamieroči tiek padarīti neatgriezeniski neizmantojami dezaktivētus šaujamieročus.  Ievērojot iepriekš minētajos Ieroču aprites likuma pantos noteiktos deleģējumus, ir izstrādāts Projekts.  Projekts paredz:  - prasības valsts, pašvaldību un privāto muzeju šaujamieroču, to būtisko sastāvdaļu un lielas enerģijas pneimatisko ieroču kolekcijas glabātavai un izstādes telpai;  - prasības fiziskās personas šaujamieroču, to būtisko sastāvdaļu un lielas enerģijas pneimatisko ieroču kolekcijas glabātavai, kā arī prasības šaujamieroču kolekcijas reģistra izveidei un uzturēšanai.  Saskaņā ar Ieroču aprites likuma 34.panta trešo daļu Nacionālie bruņotie spēki un Latvijas Kara muzejs veido Latvijā klasificētu un neklasificētu ieroču un to sastāvdaļu, munīcijas un speciālo līdzekļu kolekcijas, kā arī veic to apriti atbilstoši šo institūciju darbību reglamentējošiem normatīvajiem aktiem, līdz ar to projektā noteiktās prasības nav attiecināmas uz Nacionālajiem bruņotajiem spēkiem un Latvijas Kara muzeju.  Projekts paredz nosacījumus un kārtību:   * kādā fiziskās personas iegādājas, reģistrē, glabā, pārvadā un pārsūta šaujamieroci, tā maināmās būtiskās sastāvdaļas, munīciju un lielas enerģijas pneimatisko ieroci; * kādā fiziskās personas nodod šaujamieroci vai lielas enerģijas pneimatisko ieroci remontā; * kādā fiziskās personas realizē šaujamieroci, tā maināmās būtiskās sastāvdaļas, kā arī lielas enerģijas pneimatisko ieroci un munīciju; * kādā juridiskās personas iegādājas un reģistrē šaujamieroci, tā maināmās būtiskās sastāvdaļas, kā arī lielas enerģijas pneimatisko ieroci; * kādā juridiskās personas pieņem glabāšanā, glabā, pārvadā un pārsūta šaujamieroci, tā maināmās būtiskās sastāvdaļas, munīciju un lielas enerģijas pneimatisko ieroci, kā arī prasības ieroču glabātavām; * kādā juridiskās personas izsniedz fiziskām personām ieročus, to sastāvdaļas un munīciju darba vajadzībām, sportam un medībām, profesionālajai darbībai kultūras jomā un vēstures notikumu atveidošanai; * kādā juridiskās personas nodod šaujamieroci remontā; * kādā juridiskās personas realizē šaujamieroci, tā maināmās būtiskās sastāvdaļas, munīciju un lielas enerģijas pneimatisko ieroci.   Projekta normatīvais regulējums ir balstīts uz noteikumu Nr.1001 normatīvā regulējuma pamata, ieviešot izmaiņas, kas izriet no Ieroču aprites likumā pārņemtajām un Direktīvā (ES) 2017/853 noteiktajām prasībām.  Lai transponētu Direktīvu (ES) 2017/853, projektā:  1) noteiktas prasības valsts, pašvaldību, privāto muzeju šaujamieroču, to būtisko sastāvdaļu un lielas enerģijas pneimatisko ieroču kolekcijas glabātavai un izstādes telpai, kā arī prasības fiziskās personas šaujamieroču, to būtisko sastāvdaļu un lielas enerģijas pneimatisko ieroču kolekcijas glabātavai;  2) noteikta prasība fiziskai personai ziņas par kolekcijai iegādātajiem A kategorijas šaujamieročiem un to būtiskajām sastāvdaļām reģistrēt kolekcijas ieroču uzskaites reģistrā (žurnālā);  3) noteiktas prasības fiziskai personai šaujamieroča, tā maināmo būtisko sastāvdaļu, munīcijas un lielas enerģijas pneimatiskā ieroča iegādei, reģistrēšanai, glabāšanai, pārvadāšanai un pārsūtīšanai;  4) noteiktas prasības juridiskai personai šaujamieroča, šaujamieroča maināmo būtisko sastāvdaļu, salūtieroča (akustiska ieroča), munīcijas un lielas enerģijas pneimatiskā ieroča pieņemšanai glabāšanā, glabāšanai, pārvadāšanai un pārsūtīšanai, kā arī prasības ieroču glabātavām.  Ņemot vērā to, ka Ieroču aprites likumā, lai transponētu Direktīvu (ES) 2017/853, ir iekļautas jaunas jēdzienu definīcijas, Projektā ir lietoti jauni jēdzieni atbilstoši Ieroču aprites likumā noteiktajiem.  Ieroču aprites likums paplašina to iestāžu loku, kas varētu veidot valsts nozīmes ieroču un munīcijas kolekcijas ar Latvijas Kara muzeju. Papildus, lai sekmētu valsts nozīmes ieroču un munīcijas kolekciju papildināšanu ar ieročiem un munīciju, kuriem ir vēsturiska, kultūras, zinātniska, tehniska, izglītojoša, kriminālistiska vai citāda izziņas avota nozīme, Ieroču aprites likums paredz iespēju Valsts policijai, Nacionālajiem bruņotajiem spēkiem un Latvijas Kara muzejam valsts nozīmes kolekcijās iekļaut  Latvijā klasificētos un neklasificētos ieročus un to sastāvdaļas, kā arī munīciju. Līdz ar to, projekts nosaka prasības valsts, pašvaldību un privāto muzeju šaujamieroču, to būtisko sastāvdaļu un lielas enerģijas pneimatisko ieroču kolekcijas glabātavai un izstādes telpai - iepriekš normatīvajos aktos šī joma netika regulēta.  Projektā noteiktās prasības fiziskās personas šaujamieroču, to būtisko sastāvdaļu un lielas enerģijas pneimatisko ieroču kolekcijas glabātavai, kā arī prasības šaujamieroču kolekcijas reģistra izveidei un uzturēšanai ir līdzīgas noteikumos Nr.1001 noteiktajām prasībām, papildus nosakot, ka fiziskā persona ziņas par kolekcijai iegādātajiem A kategorijas šaujamieročiem un to būtiskajām sastāvdaļām reģistrē kolekcijas ieroču uzskaites reģistrā (žurnālā). Minētās normas noteikšana projektā izriet no Direktīvas (ES) 2017/853.  Direktīvas (ES) 2017/853 10.panta 2.punkts paredz pienākumu ieroču tirgotājiem un tirdzniecības starpniekiem ziņot par aizdomīgiem darījumiem. Ieroču aprites likuma 85.pants paredz, ka ieroču komersantam un ieroču brokerim ir pienākums ziņot Valsts policijai par aizdomīgiem darījumiem vai mēģinājumiem veikt aizdomīgu darījumu ar šaujamieročiem, to būtiskām sastāvdaļām, munīciju un tās sastāvdaļām (ieskaitot šaujampulveri), gāzes ieročiem un signālieročiem.  Ņemot vērā iepriekš minēto, projekta 10.punkts nosaka, ka fiziskā persona, iegādājoties rūpnieciski ražoto pašaizsardzības, medību vai sporta šaujamieroča munīciju no citas fiziskās personas, pieprasa tai uzrādīt šaujamieroča munīcijai atbilstošu šaujamieroča glabāšanas vai nēsāšanas atļauju un uzrāda savu šaujamieroča glabāšanas vai nēsāšanas atļauju. Ja fiziskā persona, kas iegādājas vai realizē šaujamieroča munīciju, neuzrāda atbilstošu šaujamieroča atļauju, vai tai ir aizdomas par to, ka fiziskā persona realizē pašizgatavoto šaujamieroča munīciju, otra persona par to ziņo Valsts policijai.  Savukārt projekta 91.punkts nosaka, ka atbildīgā persona pārbauda, kā persona, kurai izsniegts šaujamierocis, šaujamieroča munīcija vai lielas enerģijas pneimatiskais ierocis, ievēro šajos noteikumos noteikto glabāšanas, pārvadāšanas, pārsūtīšanas kārtību un Ieroču aprites likumā noteiktās ieroča nēsāšanas prasības. Ja atbildīgā persona konstatē pārkāpumu, tā izņem ieroci un šaujamieroča munīciju, izdara par to attiecīgu ierakstu ieroču, tā maināmo būtisko sastāvdaļu un šaujamieroča munīcijas izsniegšanas žurnālā un informē juridiskās personas pārvaldes (pārstāvības) amatpersonu, kā arī [Ieroču aprites likumā](https://likumi.lv/ta/id/221384-ierocu-un-specialo-lidzeklu-aprites-likums) noteiktajos gadījumos ziņo Valsts policijai.  Projekta 19.punktā noteikts, ka Valsts policijas struktūrvienība Iekšlietu ministrijas Informācijas centra Ieroču reģistrā ievada personas datus par personu, kura iegādājusies šaujamieroci, tā maināmo būtisko sastāvdaļu vai lielas enerģijas pneimatisko ieroci.  Saskaņā ar Fizisko personu datu apstrādes likuma 25.panta pirmo daļu datu apstrāde ir likumīga, ja ir piemērojams vismaz viens no Eiropas Parlamenta un Padomes 2016.gada 27.aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – Regula (ES) 2016/679) 6.panta 1.punktā noteiktajiem pamatiem.  Regulas (ES) 2016/679 6.panta 2. un 3.punkta prasības attiecībā uz datu apstrādi, kas veicama, lai izpildītu uz pārzini attiecināmu juridisku pienākumu, uzdevumu, ko pārzinis veic sabiedrības interesēs, vai lai pārzinis varētu īstenot tam likumīgi piešķirtas oficiālās pilnvaras, ir noteiktas attiecīgo jomu regulējošos normatīvajos aktos.  Uz projekta 19.punktā noteikto personas datu apstrādi ir attiecināms Regulas (ES) 2016/679 6.panta pirmās daļas c) un e) apakšpunktā minētais pamatojums:  - apstrāde ir vajadzīga, lai izpildītu uz pārzini attiecināmu juridisku pienākumu;   * apstrāde ir vajadzīga, lai izpildītu uzdevumu, ko veic sabiedrības interesēs vai īstenojot pārzinim likumīgi piešķirtās oficiālās pilnvaras.   Likuma ”Par policiju” 10.panta pirmās daļas 12) punkts nosaka, ka saskaņā ar policijas uzdevumiem viens no policijas darbinieka pamatpienākumiem atbilstoši dienesta kompetencei ir kontrolēt noteikumu ievērošanu ieroču aprites, apsardzes darbības un detektīvdarbības jomā.  Savukārt no Ieroču aprites likuma 2.panta izriet, ka sabiedrības intereses, kuras aizsargā Valsts policija, kontrolējot normatīvo aktu ievērošanu ieroču aprites jomā un veicot personas datu apstrādi, ievadot Iekšlietu ministrijas Informācijas centra Ieroču reģistrā personas datus par personu, kura iegādājusies šaujamieroci, tā maināmo būtisko sastāvdaļu vai lielas enerģijas pneimatisko ieroci, ir personas un sabiedrības drošība.  Valsts policija Iekšlietu ministrijas Informācijas centra Ieroču reģistrā apstrādās datus, kas nepieciešami fiziskās un juridiskās personas identificēšanai (vārds, uzvārds, personas kods, dzīvesvieta, juridiskās personas nosaukums, reģistrācijas numurs un juridiskā adrese), kā arī informāciju par reģistrētajiem ieročiem, attiecīgajām atļaujām un to glabāšanas adresēm.  Ieroču aprites likuma 14.pants nosaka fiziskās personas, kurām ir tiesības iegādāties, glabāt, nēsāt un pārvadāt ieročus, to sastāvdaļas un tiem paredzēto munīciju, kā arī speciālos līdzekļus.  Ieroču aprites likuma 14.panta otrā daļa nosaka, ka fiziskajai personai, kura sasniegusi 16 gadu vecumu, bet nav sasniegusi 18 gadu vecumu, kurai ir Valsts meža dienesta izsniegta mednieka apliecība un uz kuru neattiecas šajā likumā minētie aizliegumi, ar vecāku vai likumisko pārstāvju rakstveida piekrišanu un Valsts policijas atļauju ieroča īpašnieka tiešā klātbūtnē ir tiesības individuālajās medībās izmantot medībām klasificētu ieroci (izņemot vītņstobra ieroci). Par drošības prasību un medības reglamentējošo normatīvo aktu prasību ievērošanu ir atbildīgs ieroča īpašnieks.  Ņemot vērā minēto, projekta 41.11.apakšpunkts nosaka, ka šaujamieroča vai lielas enerģijas pneimatiskā ieroča īpašniekam, kuram ir ieroča glabāšanas vai nēsāšanas atļauja, aizliegts bez Valsts policijas struktūrvienības atļaujas dot ieroci citai fiziskajai personai, izņemot gadījumus, ja ieroci dod individuālo medību norises vietā personai, kas sasniegusi 16 gadu vecumu, bet nav sasniegusi 18 gadu vecumu, ievērojot Ieroču aprites likumā noteiktās prasības, - medību ieroča lietošanai medībās, ja šaujamieroča lietošana notiek tā īpašnieka tiešā klātbūtnē. Medību pārskatā norāda abu personu vārdu, uzvārdu un ieroča īpašnieka medību šaujamieroča numuru un glabāšanas atļaujas numuru. Minētais regulējums nav saistīts ar Direktīvas prasību ieviešanu, bet izriet no Ieroču aprites likumā noteiktā. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts policija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupas ir fiziskas un juridiskas personas, kurām reģistrēti šaujamieroči un lielas enerģijas pneimatiskie ieroči, t.sk. Eiropas Savienības dalībvalsts, Eiropas Ekonomikas zonas valsts vai trešās valsts ieroču īpašnieki, kas ieved Latvijas Republikā ieročus un šaujamieroču munīciju.  Saskaņā ar Iekšlietu ministrijas Informācijas centra publicēto pārskatu par ieroču īpašniekiem (fiziskām personām) un to īpašumā esošajiem ieročiem Latvijas Republikā:  1. lielas enerģijas pneimatisko ieroču īpašnieki - 37;  2. lielas enerģijas pneimatisko ieroču kopskaits - 39;  3. gāzes ieroču īpašnieki - 21274;  4. reģistrēti gāzes ieroči - 27462;  5. šaujamieroču īpašnieki - 33108;  5.1. no tiem sievietes - 805;  5.2. no tiem vīrieši – 32303.  6. Reģistrējamo šaujamieroču kopskaits - 68975;  6.1. no tiem medībām - 57073;  6.1.1. no tiem garstobra-vītņstobra šaujamieroči - 22881;  6.1.2. no tiem garstobra-gludstobra šaujamieroči - 34192;  6.2. no tiem sportam - 419;  6.2.1. no tiem īsstobra šaujamieroči – 259;  6.2.2. no tiem garstobra vītņstobra šaujamieroči - 133;  6.3. no tiem pašaizsardzībai - 11432;  6.3.1. no tiem īsstobra šaujamieroči (pistoles, revolveri) - 10912;  6.3.1.1. no tiem ar nēsāšanas atļauju - 9880;  6.3.2. no tiem garstobra-gludstobra šaujamieroči - 519.  Saskaņā ar Iekšlietu ministrijas Informācijas centra rīcībā esošo informāciju, fiziskām personām ir reģistrētas 12 ieroču kolekcijas.  Saskaņā ar Valsts policijas rīcībā esošo informāciju:  1. ieroču tirdzniecības komersanti - 41 ar 83ieroču un speciālo līdzekļu tirdzniecības objektiem, to glabāto šaujamieroču un lielas enerģijas pneimatisko ieroču skaits 4891 (garstobra-vītņstobra šaujamieroči 12145, garstobra-gludstobra šaujamieroči 1158, īsstobra šaujamieroči (pistoles un revolveri) 1547, lielas enerģijas pneimatiskie ieroči 41);  2. ieroču un munīcijas izgatavošanas komersanti - 6;  3. ieroču remonta komersanti - 11.  4. Juridiskām personām reģistrētie ieroči:  4.1. savvaļas sugu dzīvnieku turēšanas juridiskās personas, kurām reģistrēti ieroči: 0;  4.2. sporta organizācijas, kurām reģistrēti ieroči: 14, tām reģistrēti 778 šaujamieroči (garstobra-vītņstobra šaujamieroči 456, garstobra-gludstobra šaujamieroči 0, īsstobra šaujamieroči (pistoles un revolveri) 322, lielas enerģijas pneimatiskie ieroči 0);  4.3. šautuves (šaušanas stendi) kopā: 63, šautuves, kurās reģistrēti ieroči: 12, tajās reģistrēti 164 ieroči (garstobra-vītņstobra šaujamieroči 40, garstobra-gludstobra šaujamieroči 20, īsstobra šaujamieroči (pistoles un revolveri) 104, lielas enerģijas pneimatiskie ieroči 0;  4.4. juridisko personu ieroču kolekcijas: 0;  4.5. apsardzes komersanti, kuriem reģistrēti šaujamieroči: 11, tiem reģistrēti 135 šaujamieroči (garstobra-gludstobra šaujamieroči 18, īsstobra šaujamieroči (pistoles un revolveri) 117);  4.6. iekšējie drošības dienesti: 56, no tiem ar šaujamieročiem 5, tiem reģistrēti 129 šaujamieroči (garstobra-gludstobra šaujamieroči 8, īsstobra šaujamieroči (pistoles un revolveri) 121). |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
| **III. Tiesību akta projekta ietekme uz valsts budžetu un pašvaldību budžetiem** | | | | |
| Projekts šo jomu neskar. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ieroču aprites likums.  Atbilstoši Ieroču atļaujas likumā noteiktajam deleģējumam ir izstrādāts Ministru kabineta noteikumu projekts “Ieroču atļauju noteikumi, kā arī ieroču izņemšanas un iznīcināšanas kārtība". Ņemot vērā to, ka minētais Ministru kabineta noteikumu projekts ir saistīts ar Projektu, abiem projektiem būtu jāstājas spēkā vienlaikus. |
| 2. | Atbildīgā institūcija | Iekšlietu ministrija, Valsts policija. |
| 3. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | | | |
| 1. | Saistības pret Eiropas Savienību | Eiropas Parlamenta un Padomes 2017. gada 17. maija Direktīva (ES) 2017/853, ar ko groza Padomes Direktīvu 91/477/EEK par ieroču iegādes un glabāšanas kontroli, kura jāpārņem nacionālajos normatīvajos aktos līdz 2018. gada 14. septembrim. | | | | | |
| 2. | Citas starptautiskās saistības | Projekts šo jomu neskar. | | | | | |
| 3. | Cita informācija | Nav. | | | | | |
| **1. tabula Tiesību akta projekta atbilstība ES tiesību aktiem** | | | | | | | |
| Attiecīgā ES tiesību akta datums, numurs un nosaukums | | | | Eiropas Parlamenta un Padomes 2017. gada 17. maija Direktīva (ES) 2017/853, ar ko groza Padomes Direktīvu 91/477/EEK par ieroču iegādes un glabāšanas kontroli. | | | |
| A | | | | B | C | D | |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos | |
| **5.a pants** | | | | Projekta 22., 24., 26., 28., 69., 71., 72., 73., 78. un 79.punkts | Pārņemts pilnībā. | Pārņemot Direktīvas (ES) 2017/853 prasības Ieroču aprites likumā tika izmantota iespēja noteikt stingrākās prasības, nosakot, ka A, B un C kategorijas šaujamieročiem, kas ir paredzēti civilajām vajadzībām, ir nepieciešams saņemt ieroču atļaujas.  Ņemot vērā minēto, Noteikumu projektā tiek izvirzītas vienādi augstas drošības prasības šaujamieroču un šaujamieroču munīcijas glabāšanai un netiek izmantota diferencēta pieeja, vadoties no šaujamieroča vai munīcijas piederībai kādai no Direktīvā (ES) 2017/853 esošai kategorijai. | |
| **6.panta 3.punkts** | | | | Projekta 4.nodaļa | Pārņemts pilnībā. | Projekts neparedz stingrākas prasības nekā attiecīgais ES tiesību akts. | |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | | | Direktīvas (ES) 2017/853 1.pantā ietvertais 6.panta 3.punkts paredz, ka dalībvalstis var izvēlēties atsevišķos īpašos izņēmuma gadījumos pienācīgi pamatotā veidā piešķirt kolekcionāriem atļaujas iegādāties un glabāt šaujamieročus, būtiskas daļas un munīciju, kas klasificēti A kategorijā, ievērojot stingrus nosacījumus attiecībā uz drošību, tostarp to, ka valsts kompetentajām iestādēm tiek pierādīts, ka ir ieviesti pasākumi, lai novērstu jebkādu risku sabiedriskajai drošībai vai sabiedriskajai kārtībai, un ka attiecīgie šaujamieroči, būtiskās daļas vai munīcija tiek glabāti atbilstīgi drošības līmenim, kas ir samērīgs ar riskiem, ko radītu neatļauta piekļuve šādiem priekšmetiem.  Ieroču aprites likuma 10.pants nosaka, ka par kolekcijai paredzētiem ieročiem un to būtiskajām sastāvdaļām uzskata kolekcijai klasificētus A, B, C un D kategorijas ieročus un kolekcijai klasificētu A, B un C kategorijas šaujamieroču būtiskās sastāvdaļas  Direktīvas (ES) 2017/853 1.panta ietvertā 6.panta 3.punktā rīcības brīvība izmantota, lai neierobežotu fizisku personu, ka arī valsts muzeju, pašvaldību muzeju un privāto muzeju iespējas veidot ieroču, šaujamieroču būtisko sastāvdaļu krājumus, kuriem ir vēsturiska, kultūras, zinātniska, tehniska, izglītojoša, kriminālistiska vai citāda izziņas avota nozīme, ieskaitot arī kolekcijai klasificētus A kategorijas ieročus un A kategorijas šaujamieroču būtiskās sastāvdaļas.  Veidojot šādas kolekcijas ir ņemtas vērā Direktīvas (ES) 2017/853 1.pantā ietvertās 6.panta 3.punktā vadlīnijas, kas norāda uz maksimālo iespējamo risku samazināšanu sabiedriskajai drošībai un sabiedriskajai kārtībai Latvijā, atļaujot A kategorijas ieroču un to būtisko sastāvdaļu kolekcionēšanu. Saskaņā ar Ieroču aprites likuma 34.pantu tikai Valsts policijai, Nacionāliem bruņotiem spēkiem un Latvijas Kara muzejam ir atļauts veidot A kategorijas ieroču, to būtisko sastāvdaļu un munīciju kolekcijas. Ieroču aprites likuma 33.pants norāda, ka fiziskajām personām ir atļauts kolekcionēt tikai kolekcijai klasificētus A kategorijas šaujamieročus un to būtiskas sastāvdaļas, neatļaujot kolekcionēt visus A kategorijā ietvertos ieročus. Papildus saskaņā ar minētā likuma 33.panta otro daļu fiziskajām personām aizliegts, veidot A kategorijas šaušanai derīgu šaujamieroču, to maināmo būtisko sastāvdaļu  kolekcijas publiskās izstādes vai ekspozīcijas, kā arī izmantot un pielietot kolekcijā esošos A kategorijas šaujamieročus un to maināmās būtiskās sastāvdaļas. Vienlaikus Ieroču aprites likuma tiesību normas neparedz iespēju fiziskajām personām kolekcionēt A kategorijas munīciju. Papildus saskaņā ar Ieroču aprites likuma 34.panta trešo daļu fiziskās personas šaušanai derīgu šaujamieroču, to būtisko sastāvdaļu un lielas enerģijas pneimatisko ieroču kolekcijas pārvadāšanai Latvijas teritorijā nodrošina bruņotu apsardzi, noslēdzot attiecīgu līgumu ar apsardzes komersantu, ja pārvadājamo šaujamieroču, to būtisko sastāvdaļu un lielas enerģijas pneimatisko ieroču kopējais skaits ir lielāks par 10 vienībām.  Attiecībā uz valsts, pašvaldību un privātiem muzejiem, izņemot Latvijas Kara muzeju, ir attiecināmi analoģiski drošības nosacījumi. Izstrādājot Projektu, tika ņemtas vērā Direktīvas (ES) 2017/853 1.pantā ietvertās 6.panta 3.punktā vadlīnijas un tika noformulētas stingras prasības kolekcionējamo šaujamieroču drošai glabāšanai. Atļaujot kolekcionēt A kategorijas šaujamieročus un to būtiskās sastāvdaļas pilnībā pārņemtas Direktīvas (ES) 2017/853 1.pantā ietvertās 6.panta 3.punktā vadlīnijas nacionālajos normatīvajos aktos. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | | | Projekts šo jomu neskar. | | | |
| Cita informācija | | | | Nav. | | | |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | | | | Projekts šo jomu neskar. | | |
| A | | | | | B | | C |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | | | | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā |
|  | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | | | | Projekts šo jomu neskar. | | |
| Cita informācija | | | | | Nav. | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta saskaņā ar Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Projekts pirms izsludināšanas Valsts sekretāru sanāksmē tiks ievietots Iekšlietu ministrijas tīmekļvietnē www.iem.gov.lv sadaļā “Sabiedrības līdzdalība”, aicinot sabiedrību rakstveidā izteikt savu viedokli par projektu līdz 2018. gada 31. jūlijam. Projekts pēc izsludināšanas Valsts sekretāru sanāksmē būs pieejams Ministru kabineta mājas lapā [www.mk.gov.lv](http://www.mk.gov.lv). |
| 3. | Sabiedrības līdzdalības rezultāti | Sabiedrības viedoklis par projektu nav saņemts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav. |

|  |  |
| --- | --- |
| Iekšlietu ministrs | Sandis Ģirģens |
| Vīza: valsts sekretārs | Dimitrijs Trofimovs |

V.Kutajeva, 67208223

[vija.kutajeva@vp.gov.lv](mailto:vija.kutajeva@vp.gov.lv)

J.Paškeviča, 67829354

[jana.paskecica@vp.gov.lv](mailto:jana.paskecica@vp.gov.lv)